text: Horsens klar til EU-møder
  01 april 2012 kl. 14.00
  Søndag overtager Horsens officielt værtsskabet for de kommende måneders EU-topmøder.
  Dagen blev blandt andet brugt på at flytte 1200 stole, så de kommende mødedeltagere har et sted at sidde under de mange forskellige EU-møder.
  I løbet af de seneste dage har Horsens kommune sat 112 flagstænger op forskellige steder i byen, så flag kan tage mod gæsterne fra EU.
  De første møder begynder den 18. april, og finder sted både på Forum Horsens og på Hotel Opus, hvor personalet står overfor sin hidtil mest omfattende opghave:
  - Vi glæder os rigtig meget. Og jeg synes også, at vi har forberedt os godt, fortæller direktør Jens Ole Ambjerg fra Hotel Opus, hvor medarbejderne har tænkt EU og topmøder og planlægning siden marts sidste år.
  
  700 deltagere
  Møderne spænder vidt fra mindre embedsmandsmøder til ministermøder med op til 700 deltagere plus chauffører og politi. De første ministre ankommer den 17. april.
  I alt er der planlagt fire ministermøder.
  Hotellet har ansat omkring 100 personer i anledning af EU-topmøderne.
  Hotellet skal leve op til 145 forskellige krav - og det er er krav lige fra spørgsmål om sikkerhed til det gastronomiske niveau.
  